REPUBLIKA SRBIJA

NARODNA SKUPŠTINA  
Odbor za pravosuđe, državnu

upravu i lokalnu samoupravu

07 Broj: 02-1268/13

24. jun 2013. godine

B e o g r a d

NARODNA SKUPŠTINA

Odbor za pravosuđe, državnu upravu i lokalnu samoupravu, na 28. sednici održanoj 17. juna 2013. godine, razmotrio je Izveštaj o sprovođenju Zakona o slobodnom pristupu informacija od javnog značaja i Zakona o zaštiti podataka o ličnosti za 2012. godinu.

Sednici Odbora prisustvovali su Stanojla Mandić i Aleksandar Resanović, zamenici poverenika za informacije od javnog značaja i zaštitu podataka o ličnosti.

Odbor je, na 29. sednici održanoj 24. juna 2013. godine, utvrdio Predlog zaključka povodom razmatranja Izveštaja o sprovođenju Zakona o slobodnom pristupu informacija od javnog značaja i Zakona o zaštiti podataka o ličnosti za 2012. godinu.

Na osnovu člana 238. stav 2. Poslovnika Narodne skupštine (Prečišćeni tekst), Odbor za pravosuđe, državnu upravu i lokalnu samoupravu podnosi

I Z V E Š T A J

Odbor za pravosuđe, državnu upravu i lokalnu samoupravu je, u skladu sa članom 238. stav 1. Poslovnika Narodne skupštine (Prečišćeni tekst), razmotrio Izveštaj o sprovođenju Zakona o slobodnom pristupu informacija od javnog značaja i Zakona o zaštiti podataka o ličnosti za 2012. godinu, koji je podnet Narodnoj skupštini na osnovu člana 36. Zakona o slobodnom pristupu informacijama od javnog značaja i člana 58. Zakona o zaštiti podataka o ličnosti, i utvrdio Predlog zaključka koji dostavlja Narodnoj skupštini na razmatranje i usvajanje.

Odbor predlaže da se Predlog zaključka, u skladu sa članom 167. Poslovnika Narodne skupštine (Prečišćeni tekst), razmatra po hitnom postupku.

Za izvestioca Odbora i predstavnika predlagača na sednici Narodne skupštine određen je Petar Petrović, predsednik Odbora.

PREDSEDNIK

Petar Petrović

P R E D L O G

Na osnovu člana 8. stav 1. Zakona o Narodnoj skupštini („Službeni glasnik“, broj 9/10) i člana 238. stav 5. Poslovnika Narodne skupštine (Prečišćeni tekst - „Službeni glasnik RS“, broj 20/11),

Narodna skupština, na \_\_\_ sednici održanoj \_\_\_\_ godine, donela je

Z A K Lj U Č A K

povodom razmatranja Izveštaja o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti za 2012. godinu

1. Narodna skupština konstatuje da je Izveštaj o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti za 2012. godinu celovito predstavio rad Poverenika za informacije od javnog značaja i zaštitu podataka o ličnosti, kao i stanje u oblasti slobodnog pristupa informacijama od javnog značaja i oblasti zaštite podataka o ličnosti.

Narodna skupština podržava napore i aktivnosti Poverenika za informacije od javnog značaja i zaštitu podataka o ličnosti u ostvarivanju i daljem unapređivanju prava na slobodan pristup informacijama od javnog značaja i zaštitu podataka o ličnosti.

2. Narodna skuština poziva Vladu da preispita važeća i predloži nova rešenja Zakona o slobodnom pristupu informacijama od javnog značaja i Zakona o zaštiti podataka o ličnosti, u cilju efikasne primene načela koje ovi zakoni propisuju.

Narodna skupština obavezuje Vladu da donošenjem podzakonskih propisa za izvršavanje zakona kojim se uređuje tajnost podataka, obezbedi njegovu primenu i time ostvarivanje prava građana na slobodan pristup informacijama i zaštitu podataka o ličnosti u skladu sa međunarodnim standardima.

3. Narodna skupština obavezuje Vladu da, u skladu sa Zakonom o slobodnom pristupu informacijama od javnog značaja, u svim slučajevima nepostupanja po nalogu Poverenika i kršenja Zakona od strane organa vlasti, preduzima mere za izvršavanje obavezujućih rešenja Poverenika za informacije od javnog značaja i zaštitu podataka o ličnosti, primenjivanjem mera iz svoje nadležnosti i pokretanjem pitanja odgovornosti za propuste u radu državnih organa uprave i funkcionera koji nisu izvršavali obaveze u skladu sa zakonom.

4. Narodna skupština se obavezuje da će, u cilju stvaranja jedinstvenog i konzistentnog pravnog sistema u oblasti slobodnog pristupa informacijama od javnog značaja i zaštite podataka o ličnosti, u postupku donošenja zakona obezbediti usklađenost zakonskih rešenja i, na taj način, sa svoje strane doprineti da se dostigne nivo prava građana koji garantuju Ustav, zakon i međunarodni standardi.

5. Narodna skupština obavezuje Vladu da što pre stvori uslove za punu samostalnost u radu Poverenika za informacije od javnog značaja i zaštitu podataka o ličnosti, obezbeđivanjem odgovarajućih prostornih i drugih materijalnih uslova, kako bi Poverenik svoja ovlašćenja u zaštiti i unapređenju ljudskih prava i sloboda u ovoj oblasti mogao da vrši u ukupnom kapacitetu.

6. Ovaj zaključak objaviće se u „Službenom glasniku Republike Srbije“.

RS Broj:

U Beogradu, \_\_\_\_\_ godine

NARODNA SKUPŠTINA

PREDSEDNIK

mr Nebojša Stefanović

O B R A Z L O Ž E Nj E

Pravni osnov za donošenje zaključka sadržan je u članu 8. Zakona o Narodnoj skupštini („Službeni glasnik“, broj 9/10) i članu 238. stav 5. Poslovnika Narodne skupštine (Prečišćeni tekst - „Službeni glasnik RS“, broj 20/12).

Na osnovu člana 36. Zakona o slobodnom pristupu informacijama od javnog značaja („Službeni glasnik RS“, br. 120/04, 54/07, 104/09 i 36/10) i člana 58. Zakona o zaštiti podataka o ličnosti („Službeni glasnik RS“, br. 97/08 i 104/09 - dr. zakon), Poverenik za informacije od javnog značaja i zaštitu podataka o ličnosti podnosi Narodnoj skupštini godišnji izveštaj o radnjama preduzetim od strane organa vlasti u primeni zakona, kao i o svojim radnjama i izdacima.

Saglasno navedenoj odredbi Zakona, Poverenik za informacije od javnog značaja i zaštitu podataka o ličnosti podneo je Izveštaj o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti za 2012. godinu.

Članom 238. stav 4. Poslovnika Narodne skupštine (Prečišćeni tekst) predviđeno je da Narodna skupština razmatra izveštaj nezavisnog državnog organa i izveštaj nadležnog odbora, s predlogom zaključka, odnosno preporuke.

Odbor za pravusuđe, državnu upravu i lokalnu samoupravu je razmotrio Izveštaj Poverenika za informacije od javnog značaja i zaštitu podataka o ličnosti na 28. sednici održanoj 17. juna 2013. godine i, u skladu sa članom 238. stav 2. Poslovnika Narodne skupštine (Prečišćeni tekst), podnosi Narodnoj skupštini izveštaj, sa Predlogom zaključka, koji je utvrdio na 29. sednici održanoj 24. juna 2013. godine.

Na osnovu člana 8. stav 3. Zakona o Narodnoj skupštini, zaključci Narodne skupštine objavljuju se u „Službenom glasniku RS“.

Odbor je predložio da se Predlog ovog zaključka razmotri po hitnom postupku, u skladu sa članom 167. Poslovnika Narodne skupštine, imajući u vidu da je članom 239. Poslovnika Narodne skupštine utvrđeno da Narodna skupština razmatra izveštaje nezavisnih državnih organa i predlog zaključka, odnosno preporuke nadležnog odbora, na prvoj narednoj sednici.